Document ID: 32007D0184

A BIZOTTSÁG HATÁROZATA
(2007. március 23.)
az EN 71-1:2005 „Gyermekjátékok biztonsága - 1. rész: Mechanikai és fizikai tulajdonságok” szabvány hivatkozásainak a félgömb alakú játékokra vonatkozó, a játékok biztonságáról szóló 88/378/EGK tanácsi irányelvben előírt műszaki követelmények tekintetében történő közzétételéről
(az értesítés a C(2007) 1256. számú dokumentummal történt)
(EGT vonatkozású szöveg)
(2007/184/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a játékok biztonságára vonatkozó tagállami jogszabályok közelítéséről szóló, 1988. május 3-i 88/378/EGK tanácsi irányelvre (1) és különösen annak 6. cikke (1) bekezdésére,
tekintettel a 98/48/EK irányelvvel módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikkének megfelelően létrehozott állandó bizottság (szabványokkal és műszaki szabályokkal foglalkozó bizottság) véleményére,
mivel:
(1)
A 88/378/EGK irányelv 2. cikke előírja, hogy a játékokat csak abban az esetben lehet forgalomba hozni, ha azok rendeltetésszerű vagy előrelátható módon történő használat esetén - szem előtt tartva a gyermekek szokásos viselkedését - nem veszélyeztetik használójuk vagy harmadik személyek biztonságát és/vagy egészségét.
(2)
A 88/378/EGK irányelv 5. cikke (1) bekezdésének második albekezdése értelmében feltételezni kell, hogy az irányelv 3. cikkében említett alapvető biztonsági követelményeknek eleget tesznek az olyan játékok, amelyek megfelelnek azoknak a nemzeti szabványoknak, amelyeket a harmonizált szabványok szerint vezettek be, és amelyek hivatkozási számait már közzétették az Európai Közösségek Hivatalos Lapjában.
(3)
A 88/378/EGK irányelv 5. cikke (1) bekezdésének második albekezdése értelmében a tagállamok közzéteszik azon harmonizált szabványokat átültető nemzeti szabványok hivatkozási számait, amelyek hivatkozási számai megjelentek az Európai Közösségek Hivatalos Lapjában.
(4)
Az Európai Szabványügyi Bizottság (CEN) a Bizottságtól kapott megbízás alapján kidolgozta és 1998. július 15-én elfogadta az EN-71-1:1998 „Gyermekjátékok biztonsága - 1. rész: Mechanikai és fizikai tulajdonságok” harmonizált szabványt, amelynek hivatkozásai először 1999. július 28-án jelentek meg az Európai Közösségek Hivatalos Lapjában (3).
(5)
2004. szeptember 16-án az Európai Szabványügyi Bizottság elfogadta az EN 71-1:1998 „Gyermekjátékok biztonsága - 1. rész: Mechanikai és fizikai tulajdonságok” című harmonizált szabvány 10. módosítását. E módosítás hivatkozásai először 2005. augusztus 2-án jelentek meg az Európai Unió Hivatalos Lapjában (4).
(6)
2005. szeptember 19-én az Európai Szabványügyi Bizottság elfogadta az EN 71-1:2005 „Gyermekjátékok biztonsága - 1. rész: Mechanikai és fizikai tulajdonságok” harmonizált szabványt, amely az EN 71-1:1998 harmonizált szabványnak és 11 módosításának az egységes szerkezetbe foglalt változata. A 10. módosítást belefoglalták az EN 71-1:2005 szabványba.
(7)
A 10. módosítás célja a csésze formájú, tál formájú vagy fél tojás formájú, hozzávetőlegesen kerek, ovális vagy ellipszis alakú nyílással rendelkező játékok által okozott fulladás veszélyének csökkentése, mely játékszereket a kisgyermekek játék közben az arcukra tehetik, légmentes fedelet képezve ezzel. A módosítás kizárja hatálya alól az ivásra szolgáló játékokat, például a teakészlethez tartozó csészéket.
(8)
A 88/378/EGK irányelv 6. cikkének (1) bekezdése értelmében a francia hatóságok formális kifogást emeltek a félgömb alakú játékokra vonatkozó előírások tekintetében, különösen az EN 71-1:2005 szabványban meghatározott, ivásra szolgáló játékok kizárásával kapcsolatban.
(9)
A francia hatóságok állítása szerint a félgömb alakú játékokról szóló harmonizált szabványban meghatározott műszaki követelmények célja a meghatározott formájú, a gyermekek orrára vagy szájára tehető és légmentes fedelet képző játékok által okozott fulladásveszély csökkentése. E termékek közé tartoznak az ivásra szolgáló játékok is. Ezek olyan játékok, amelyeket a gyermekek nagy valószínűséggel a szájukra illesztenek játék és ivás színlelése közben. Következésképpen a francia hatóságok állítása szerint a félgömb alakú játékokra vonatkozó EN 71-1:2005 harmonizált szabvány hatályának ki kell terjednie az ivásra szolgáló játékokra.
(10)
Az Európai Szabványügyi Bizottság (CEN) szerint a félgömb alakú játékokra vonatkozó szabványosítást az ilyen játékokkal önkiszolgáló éttermekben játszó gyermekekkel előforduló balesetek indokolták. A munka a gyermekek védelmével kapcsolatos szabványosítás hatálya alá tartozó tárgyak kritikus méretének és alakjának megállapítása céljából végzett átfogó vizsgálaton alapult. Az ivásra szolgáló tárgyak, pl. a teakészlethez tartozó csészék tekintetében a CEN megállapította, hogy sem az ilyen játékokkal, sem valódi csészékkel kapcsolatos balesetekről nincs kimutatás. E vizsgálatok alapján a CEN úgy határozott, hogy semmi nem indokolja a szabványosítási munka kiterjesztését az ilyen típusú játékokra.
(11)
A Bizottság kérésére a tagállamok játékok biztonságával foglalkozó szakértői a hasonló játékokkal kapcsolatos balesetekről tájékoztatták a Bizottságot. A baleseteket a Pediatrics folyóirat 111. évfolyamának 2003. januári 1-jei számában megjelentetett riportban említik. A riportban 17 balesetről tesznek említést. Valamennyi megvizsgált esetben a gyermekek arcához szorosan illeszkedő félmerev tárgyakról számoltak be. A 17 baleset közül 13-at okoztak játékok. Ezek a balesetek 4 és 36 hónap közötti életkorú gyermekekkel fordultak elő.
(12)
A Bizottságot továbbá tájékoztatták egy az Egyesült Államokban bekövetkezett, nem halálos kimenetelű balesetről, amelyet az Egyesült Államok Fogyasztói Termékbiztonsági Bizottsága jegyzett fel 2000. október 27-én. Ennek során egy két és fél éves gyermek szájára és orrára tapadt egy kemény műanyag játék fedele. A játék egy játék teakészlet része volt.
(13)
A francia hatóságok, az egyéb nemzeti hatóságok és a szabványokkal és műszaki szabályokkal foglalkozó bizottság által benyújtott információk alapján megállapítást nyert, hogy az ivásra szolgáló játékok fulladásveszélyt okozhatnak. Figyelembe véve, hogy ezek a játékok nem tartoznak a fent említett szabvány hatálya alá, a 88/378/EGK irányelv 5. cikkének (2) bekezdése értelmében a tagállamoknak feltételezniük kell, hogy ezek a játékok csak akkor felelnek meg az alapvető biztonsági követelményeknek, amennyiben rendelkeznek egy bejelentett szervezet által kibocsátott EK-típusvizsgálati tanúsítvánnyal,
ELFOGADTA EZT A HATÁROZATOT:
1. cikk
A csésze formájú, tál formájú vagy fél tojás formájú, hozzávetőlegesen kerek, ovális vagy ellipszis alakú nyílással rendelkező, ivásra szolgáló játékok nem tartoznak az EN 71-1:2005 szabvány hatálya alá. E játékok azonban a szabvány hatálya alá tartozókéval azonos fulladásveszélyt okozhatnak. Ezért a Bizottság megbízza az illetékes Európai Szabványügyi Szervezetet a szóban forgó szabvány felülvizsgálatával.
2. cikk
Az EN 71-1:2005 „Gyermekjátékok biztonsága - 1. rész: Mechanikai és fizikai tulajdonságok” harmonizált szabvány hivatkozásainak az Európai Unió Hivatalos Lapjában történő megjelenését a következő kiegészítő közleménynek kell kísérnie:
„A csésze formájú, tál formájú vagy fél tojás formájú, hozzávetőlegesen kerek, ovális vagy ellipszis alakú nyílással rendelkező, ivásra szolgáló játékok, pl. játék teakészletek kockázatot jelenthetnek a gyermekek egészségére. Ezek a játékok nem tartoznak a szabvány hatálya alá, ezért e termékeknek rendelkezniük kell egy EK-típusvizsgálati tanúsítvánnyal, és az elismert modellnek való megfelelést a CE-jelöléssel kell igazolni.”
3. cikk
Az e határozat 2. cikkében előírt közleménynek megfelelő közleménynek kell kísérnie az EN 71-1:2005 „Gyermekjátékok biztonsága - 1. rész:. Mechanikai és fizikai tulajdonságok” harmonizált szabványt átültető nemzeti szabvány hivatkozását, amelyet a tagállamoknak a 88/378/EGK irányelv 5. cikke (1) bekezdésének második albekezdése alapján közzé kell tenniük.
4. cikk
Ennek a határozatnak a tagállamok a címzettjei.
Kelt Brüsszelben, 2007. március 23-án.

Labels: 3
7
1